Komission tiedonanto

vuoden 1996 tiedonannon tarkistamisesta sakkojen määräämättä jättämisestä tai lieventämisestä kartelleja koskevissa asioissa

(2001/C 205/05)

(ETA:n kannalta merkityksellinen teksti)

Komissio kehottaa kaikkia, joita asia koskee, esittämään sille kirjallisesti huomautuksensa, jotka koskevat seuraavaa luonnosta tiedonannoksi sakoista vapauttamisesta ja sakkojen lieventämisestä kartelleja koskevissa asioissa, joka on tarkoitettu korvaamaan vuoden 1996 tiedonannon sakkojen määräämättä jättämisestä tai lieventämisestä kartelleja koskevissa asioissa. Huomautukset tulee lähettää kahden kuukauden kuluessa tämän ilmoituksen päiväyksestä seuraavaan osoitteeseen: Euroopan komissio Kilpailun pääosasto

Linja A-1

J 70 - 5/065

Rue de la Loi 200/Wetstraat 200 B - 1049 Bruxelles/Brussel. Internet-osoite: COMP-LENIENCY@cec.eu.int

Luonnos komission tiedonannoksi sakoista vapauttamisesta ja sakkojen lieventämisestä kartelleja koskevissa asioissa

JOHDANTO

1. Tämä tiedonanto koskee kilpailijoiden välisiä salaisia kartelleja, joiden tavoitteena on hintojen tai tuotanto- tai myyntikiintiöiden vahvistaminen, markkinoiden jakaminen, mukaan lukien tarjouskeinottelu, taikka tuonnin tai viennin rajoittaminen. Tällaiset menettelytavat ovat kaikkein vakavimpia komission kohtaamia kilpailunrajoituksia, ja ne johtavat lopulta hintojen nousemiseen ja kuluttajien valintamahdollisuuksien pienentymiseen. Niistä on haittaa myös Euroopan teollisuudelle.

2. Rajoittamalla keinotekoisesti normaalisti välillään vallitsevaa kilpailua yritykset välttävät juuri niitä paineita, jotka johtavat innovaatioihin sekä tuotekehityksessä että tehokkaampien tuotantomenetelmien käyttöönotossa. Kyseisten menettelytapojen johdosta myös niistä raaka-aineista ja osista tulee kalliimpia, joita yhteisön yritykset ostavat näiltä tuottajilta. Pitkällä aikavälillä ne johtavat kilpailukyvyn laskuun ja työpaikkojen vähentymiseen.

3. Komissio on tietoinen siitä, että jotkin tällaisiin lainvastaisiin sopimuksiin osallistuvat yritykset ovat halukkaita lopettamaan osallisuutensa ja ilmoittamaan komissiolle kyseisten sopimusten olemassaolosta, mutta mahdollisesti määrättävät korkeat sakot estävät niitä tekemästä niin. Selventääkseen suhtautumistaan tällaiseen tilanteeseen komissio antoi tiedonannon sakkojen määräämättä jättämisestä tai lieventämisestä kartelleja koskevissa asioissa(1), jäljempänä "vuoden 1996 tiedonanto".

4. Kyseisessä tiedonannossa komissio ilmoitti, että saatuaan riittävästi kokemusta tiedonannon soveltamisesta se tutkii, onko tarvetta sen muuttamiseen. Nyt kun tiedonantoa on sovellettu viisi vuotta, komissiolla on tarpeeksi kokemusta muuttaakseen aiempaa toimintalinjaansa tässä asiassa. Kokemus on osoittanut, että tiedonannosta tulisi tehokkaampi, jos sakkojen lieventämisen edellytykset olisivat avoimemmat ja varmemmat. Tehokkuutta voitaisiin parantaa myös ottamalla sakkojen lieventämisessä paremmin huomioon se, kuinka paljon yritys on auttanut kilpailusääntöjen rikkomisen toteamisessa. Tämä tiedonanto vastaa näihin kysymyksiin.

5. Komissio katsoo, että yrityksen yhteistyö kartellin paljastamiseksi on arvokasta. Jos yrityksen antamat tiedot vaikuttavat ratkaisevasti tutkimuksen aloittamiseen, tämä voi riittää perusteeksi vapauttaa kyseinen yritys sakoista, jos tietyt lisäedellytykset täyttyvät.

6. Myös yhden tai useamman yrityksen yhteistyö sen jälkeen, kun komissio on alkanut tutkia epäiltyä kilpailusääntöjen rikkomista, voi oikeuttaa sakkojen lieventämiseen. Sakkojen lieventämisen on heijastettava sitä, missä määrin yrityksen antamat tiedot ovat laatunsa ja antamisajankohtansa suhteen auttaneet komissiota osoittamaan kilpailusääntöjen rikkomisen. Ainoastaan sellaisten yritysten sakkoja voidaan lieventää, jotka toimittavat komissiolle todisteita, joilla on merkittävää lisäarvoa suhteessa komission hallussa jo oleviin todisteisiin.

7. Komission mielestä on yhteisön etujen mukaista kohdella suopeasti yrityksiä, jotka tekevät komission kanssa yhteistyötä jäljempänä kuvailluissa olosuhteissa. Kuluttajien ja kansalaisten etu on tällaisten menettelytapojen paljastamisessa ja estämisessä tärkeämpi kuin niiden yritysten sakottaminen, jotka tekevät komissiolle mahdolliseksi kartellin paljastamisen ja kieltämisen.

A. VAPAUTUS SAKOISTA

8. Jäljempänä esitettyjen edellytysten täyttyessä komissio myöntää yritykselle vapautuksen sakoista, jotka olisi muutoin määrätty sille. Ehtona on, että komissio ei ole ollut tietoinen väitetyn yhteisöön vaikuttavan kartellin olemassaolosta ja kyseinen yritys paljasti ensimmäisenä sen olemassaolon.

9. Yrityksen on täytettävä seuraavat edellytykset:

a) sen on toimitettava todisteita ja tietoja, joiden perusteella komissio katsoo mahdollisesti pystyvänsä tekemään asetuksen N:o 17(2) 14 artiklan 3 kohdan mukaisen päätöksen tutkimuksen aloittamisesta;

b) sen on toimitettava komissiolle kaikki hallussaan tai saatavillaan olevat todisteet ja tiedot epäillystä rikkomisesta ja tehtävä koko komission hallinnollisen menettelyn ajan kaikin tavoin yhteistyötä, joka on jatkuvaa ja nopeaa. Se ei saa vääristää tosiseikkoja. Sen on oltava jatkuvasti komission käytettävissä ja vastattava nopeasti kaikkiin pyyntöihin, jotka voivat auttaa vahvistamaan tosiseikat;

c) sen on lopetettava osallistumisensa epäiltyyn laittomaan toimintaan viimeistään siinä vaiheessa kun se paljastaa epäillyn kilpailusääntöjen rikkomisen;

d) se ei ole pakottanut muita yrityksiä taloudellista voimaansa tai muita keinoja käyttäen osallistumaan laittomaan toimintaan.

MENETTELY

10. Yrityksen, joka haluaa pyytää vapautusta sakoista, on otettava yhteyttä komission kilpailun pääosastoon. Se voi välittömästi toimittaa komissiolle kaikki hallussaan olevat tiedot ja todisteet epäillystä kilpailusääntöjen rikkomisesta. Tähän sisältyy yleensä kuvaus epäillystä kilpailusääntöjen rikkomisesta ja tietoja rikkomisen luonteesta, sen epäillystä maantieteellisestä laajuudesta, osallistujien lukumäärästä ja henkilöllisyydestä sekä vaikutusalaan kuuluvien markkinoiden koosta. Yrityksen on myös toimitettava luettelo, jossa kuvaillaan sen toimittamien asiakirjojen sisältö.

11. Tarpeen vaatiessa yritys voi esittää nämä tiedot ensin hypoteettisesti saadakseen komissiolta selvennyksen siitä, onko yritys tässä vaiheessa sellaisessa asemassa, että sille voidaan myöntää vapautus sakoista. Jos ilmenee, että edellä 8 kohdassa luetellut edellytykset eivät täyty, yritykselle ilmoitetaan tästä välittömästi. Muussa tapauksessa yritykselle asetetaan viiden työpäivän pituinen määräaika toimittaa täydellisinä kaikki tiedot ja todisteet, jotka on mainittu sen aikaisemmin toimittamissa luetteloissa ja kuvauksissa.

12. Kilpailun pääosasto vahvistaa kirjallisesti vastaanottaneensa yrityksen hakemuksen sakoista vapauttamiseksi, ja vahvistaa päivän, jona yritys on joko toimittanut tiedot ja todisteet komissiolle tai sopinut toimittavansa ne viiden työpäivän kuluessa.

13. Saatuaan tiedot ja todisteet yritykseltä sekä varmistettuaan ne ja tultuaan siihen johtopäätökseen, että edellä 8 kohdassa ja 9 kohdan a alakohdassa mainitut edellytykset täyttyvät, komissio myöntää yritykselle kirjallisesti ehdollisen vapautuksen sakoista.

14. Komissio ei tutki muita sakoista vapauttamista koskevia hakemuksia, jotka liittyvät samaan epäiltyyn kilpailusääntöjen rikkomiseen, ennen kuin se on ottanut kantaa jo saamaansa hakemukseen.

15. Jos yritys hallinnollisen menettelyn lopussa täyttää edellä 9 kohdassa vahvistetut edellytykset, komissio myöntää sille vapautuksen sakoista asiasta tekemässään päätöksessä.

B. SAKKOJEN LIEVENTÄMINEN

16. Kun komissio on myöntänyt ehdollisen vapautuksen sakoista yhdelle yritykselle tai jos komissio on muuten tietoinen väitetystä yhteisöön vaikuttavasta kartellista, yritykset voivat vielä saada lievennystä sakkoihin.

17. Sakkojen lieventämiseksi yrityksen on toimitettava komissiolle epäillystä kilpailusääntöjen rikkomisesta todisteita, joilla on merkittävää lisäarvoa suhteessa komission hallussa jo oleviin todisteisiin, ja sen on lopetettava osallistumisensa epäiltyyn laittomaan toimintaan.

18. "Lisäarvo" viittaa siihen, missä määrin toimitetut todisteet luonteensa ja/tai yksityiskohtaisuutensa vuoksi parantavat komission mahdollisuuksia vahvistaa täysin kyseessä olevat tosiseikat. Arvioidessaan tätä komissio katsoo yleensä kirjallisten todisteiden, jotka ovat peräisin ajankohdalta, jota tosiseikat koskevat, olevan laadullisesti arvokkaampia kuin jälkeenpäin luodut todisteet. Samoin kyseessä oleviin tosiseikkoihin suoraan liittyvät todisteet katsotaan yleensä laadullisesti arvokkaammiksi kuin todisteet, jotka liittyvät niihin vain välillisesti.

19. Komissio määrittelee kaikissa hallinnollisen menettelyn päätteeksi tekemissään lopullisissa päätöksissä seuraavat seikat:

a) oliko yrityksen tiettynä ajankohtana toimittamilla todisteilla merkittävää lisäarvoa suhteessa komission hallussa samana ajankohtana olleisiin todisteisiin.

Tiedot ja todisteet, jotka sakoista vapautukseen oikeutettu yritys on toimittanut edellä 11 kohdassa mainitussa määräajassa, katsotaan kuitenkin toimitetuiksi ennen sakkojen lieventämistä hakevan yrityksen toimittamia tietoja tai todisteita;

b) kuinka paljon yritykselle määrättäviä sakkoja lievennetään sen perusteella, minä ajankohtana todisteet toimitettiin komissiolle ja missä määrin ne sisälsivät merkittävää lisäarvoa. Tässä yhteydessä sovelletaan seuraavia lievennyksiä sakkoihin, jotka olisi määrätty muussa tapauksessa:

- Ensimmäinen yritys, joka täyttää 19 kohdan a alakohdan: sakkoja lievennetään 50-30 prosenttia;

- Toinen yritys, joka täyttää 19 kohdan a alakohdan: sakkoja lievennetään 30-20 prosenttia;

- Seuraavat yritykset, jotka täyttävät 19 kohdan a alakohdan: sakkoja lievennetään enintään 20 prosenttia.

20. Jos yritys toimittaa todisteita komissiolle aikaisemmin tuntemattomista tosiseikoista, jotka liittyvät suoraan epäillyn kilpailusääntöjen rikkomisen vakavuuteen tai kestoon tai on katsottava raskauttaviksi asianhaaroiksi, komissio ei ota näitä seikkoja huomioon määritellessään sakkoa, joka määrätään kyseiset todisteet toimittaneelle yritykselle.

MENETTELY

21. Yrityksen, joka haluaa hyötyä sakkojen lieventämisestä, on toimitettava komissiolle asiakirjatodisteita ja tietoja, jotka mahdollisesti todistavat kyseisen kartellin olemassaolon.

22. Kilpailun pääosasto lähettää yritykselle vastaanottoilmoituksen, jossa mainitaan kyseisten asiakirjojen toimituspäivä. Komissio ei tutki sakkojen lieventämistä hakevan yrityksen toimittamia tietoja tai todisteita ennen kuin se on ottanut kantaa jo saamaansa ehdollista vapautusta sakoista koskevaan hakemukseen, joka liittyy samaan epäiltyyn kilpailusääntöjen rikkomiseen.

23. Jos komissio päättelee alustavasti, että yrityksen toimittamat tiedot ja todisteet sisältävät 17 kohdassa tarkoitettua lisäarvoa, se ilmoittaa kirjallisesti aikovansa lieventää sakkoja ja mainitsee, mitä 19 kohdan b alakohdassa määritellyistä vaihtoehdoista sovelletaan. Komissio ilmoittaa kyseessä olevalle yritykselle kannastaan viimeistään siihen päivään mennessä, jona väitetiedoksianto saatetaan yritykselle tiedoksi.

24. Komissio arvioi kunkin sakkojen lieventämistä hakeneen yrityksen lopullisen tilanteen hallinnollisen menettelyn lopussa ja perustelee kantansa tekemässään päätöksessä.

YLEISIÄ HUOMIOITA

25. Tämä tiedonanto korvaa vuoden 1996 tiedonannon kaikissa asioissa, joissa yksikään yritys ei ole ottanut yhteyttä komissioon hyötyäkseen kyseisessä tiedonannossa vahvistetusta suotuisasta kohtelusta. Komissio tutkii tarvetta muuttaa tätä tiedonantoa, kun sen soveltamisesta on saatu riittävästi kokemusta.

26. Komissio on tietoinen siitä, että tämä tiedonanto johtaa perusteltuun odotukseen, johon yritykset voivat vedota paljastaessaan kartellin olemassaolon komissiolle.

27. Jos jotain A tai B jakson edellytyksistä ei täytetä jossain hallinnollisen menettelyn vaiheessa, seurauksena voi olla kyseisissä jaksoissa määrätyn suotuisan kohtelun menettäminen.

28. Yrityksen yhteistyö komission kanssa on vain yksi monista tekijöistä, jotka komissio ottaa huomioon vahvistaessaan sakon määrän. Tämä tiedonanto ei epää komissiolta mahdollisuutta alentaa sakkojen määrää muista syistä.

29. Vapautus sakoista tai niiden lieventäminen ei kuitenkaan suojaa yritystä laittomaan menettelytapaan osallistumisesta aiheutuvilta siviilioikeudellisilta seuraamuksilta. Jos komissio tekee yrityksen kartellista toimittamien tietojen seurauksena EY:n perustamissopimuksen 81 artiklan 1 kohdan mukaisen päätöksen, yrityksen, joka vapautetaan sakoista tai jonka sakkoja lievennetään, osuus laittomaan menettelytapaan kuvaillaan yksityiskohtaisesti päätöksessä. Päätöksessä mainitaan myös yhteistyö komission kanssa sakoista vapauttamisen tai sakkojen lieventämisen perusteluna.

(1) EYVL C 207, 18.7.1996, s. 4.

(2) EYVL 13, 21.2.1962, s. 204/62 (tai vastaavat menettelyasetukset: asetuksen (ETY) N:o 1017/68 21 artiklan 3 kohta; asetuksen (ETY) N:o 4056/86 18 artiklan 3 kohta ja asetuksen (ETY) N:o 3975/87 11 artiklan 3 kohta).